SKRIFTLIG FORESPØRGSEL E-1266/01

af Mihail Papayannakis (GUE/NGL) til Kommissionen

(26. april 2001)

Om: Særlige regionaludviklingsundersøgelser

I forlængelse af min skriftlige forespørgsel E-3458/00(1) til Kommissionen om de særlige regionaludviklingsundersøgelser for Kykladerne og det svar, jeg modtog, vender jeg tilbage til dette emne, idet jeg i denne forespørgsel vil fokusere på øen Paros.

Ifølge klager fra Sammenslutningen af Arkitekter på Kykladerne til Ministeriet for Miljø, Fysisk Planlægning og Offentlige Arbejder drøftede Det Centrale Råd for Fysisk Planlægning, Bebyggelser og Miljø i begyndelsen af marts institutionaliseringen af den særlige regionaludviklingsundersøgelse for Paros uden at tage hensyn til de forslag om miljøbeskyttelse, som var indeholdt i den oprindelige undersøgelse, der var blevet finansieret som led i fællesskabsinitiativet Envireg og foranstaltning 4.2 under handlingsprogrammet for miljø. Foreningen til Paros' forskønnelse, Ajios Nikolaos, har ligeledes indgivet en udførlig klage til Kommissionens generaldirektorater for miljø og regionaludvikling over de græske myndigheder. Der klages over overtrædelse af fællesskabsreglerne for finansiering af den særlige regionaludviklingsundersøgelse for Paros samt fællesskabsdirektiverne 85/337/EØF(2), 79/409/EØF(3) og 92/43/EØF(4). Det er endvidere, som det fremgår af båndoptagelserne af forløbet af et nyligt officielt møde i Paros' byråd, værd at understrege, at kun halvdelen af stranden Molos Parou betegnes som fredet i den undersøgelse fra Det Centrale Råd for Fysisk Planlægning, Bebyggelser og Offentlige Arbejder, der foreligger til godkendelse, hvorimod det i den undersøgelse, der oprindeligt blev finansieret af Kommissionen, var blevet foreslået, at hele stranden skulle fredes.

Kommissionen bedes på denne baggrund besvare følgende:

1. Hvad agter Kommissionen at gøre i forbindelse med alle disse alvorlige klager over overtrædelser af fællesskabsretten og de græske myndigheders anderledes handlinger, der er i strid med de målsætninger, der er forbundet med finansieringen, nemlig miljøbeskyttelse?

2. I Molos-området er der planer om at anlægge en havn. Vil Kommissionen tillade, at der anlægges en havn, der især skal være en handelshavn, på denne ø til trods for forslagene om fuldstændig fredning af dette område, og selvom der ikke er foretaget nogen som helst undersøgelse af formålstjenligheden af dette projekt?

(1) EFT C 163 E af 6.6.2001, s. 129.

(2) EFT L 175 af 5.7.1985, s. 40.

(3) EFT L 103 af 25.4.1979, s. 1.

(4) EFT L 206 af 22.7.1992, s. 7.

Svar afgivet på Kommissionens vegne af Michel Barnier

(18. juli 2001)

For så vidt angår gennemførelsen af de regionaludviklingsundersøgelser, der medfinansieres i forbindelse med det regionale miljøinitiativ (Envireg), henviser Kommissionen det ærede medlem til svaret på hans forespørgsel E-3458/00(1).

Kommissionen undersøger for tiden den klage, som det ærede medlem omtaler. På nuværende tidspunkt har det dog ikke været muligt at fastslå nogen overtrædelse af fællesskabsbestemmelserne, da det af klagerne omtalte område ikke indgår i de beskyttede områder. Desuden kan Kommissionen med de beføjelser, der er tildelt den, og under hensyn til nærhedsprincippet ikke udtale sig om, hvorvidt ændringen af en regionaludviklingsundersøgelse er begrundet eller ej.

Ifølge oplysninger fra de græske myndigheder medfinansierer strukturfondene ikke det pågældende projekt, og i sådanne sager bliver Kommissionen ikke rådspurgt om planlægningen og gennemførelsen af et projekt.

Hvis der fremsættes forslag om, at projektet skal medfinansieres, vil Kommissionen anmode de græske myndigheder om at overholde gældende EF- og nationale bestemmelser, herunder bestemmelserne om miljøbeskyttelse.

(1) EFT C 163 E af 6.6.2001, s. 129.